स्वच्छता: हर माह ब्लैंकेट की धुलाई
कड़कड़ाती ठंड में क्लीन ब्लैंकेट मिले तो ट्रेन का सफर गुनगुना होगा ही। बिलासपुर से छूटने वाली ट्रेनों के मुसाफिरों को कुछ ऐसा ही अहसास हो रहा है। दरअसल बिलासपुर भारतीय रेल का पहला एेसा डिवीजन है, जहां ब्लैंकेट की धुलाई दो महीने के बजाय 30 दिनों में हो रही है। यह डिवीजन का अपना फैसला है, जिसे स्वच्छता के लिए लिया गया है। मानक की बात करें तो ब्लैंकेट को दो महीने में क्लीन करने के निर्देश हैं। इससे 5 हजार मुसाफिरों को फायदा पहुंच रहा है।
बिलासपुर डिवीजन से 14 ट्रेनें खुलती हैं, जिनकी एसी बोगियों के लिए बेडशीट और ब्लैंकेट यहीं से लोड होता है। यात्रियों को साफ-सुथरा बेडशीट और ब्लैंकेट मिले इसके लिए कोचिंग डिपो में हाइटेक वाशिंग लांड्री लगाया गया है। इससे सफाई का स्तर पहले की तुलना दोगुना बढ़ गया है, लेकिन प्रशासन ने और बेहतर करने की योजना बनाई। तय किया गया कि ब्लैंकेट की धुलाई की समय सीमा आधी की जाएगी। यानी कि दो के बजाय एक महीने में क्लीन किया जाएगा।
बिलासपुर की लाँड्री में धुलाई के बाद ब्लैंकेट को सुरक्षित रखते कर्मचारी।
तारीख भी दर्ज करते हैं
ब्लैंकेट कब धुला, इसे यात्री भी जान लेते हैं। इसके लिए हरेक ब्लैंकेट के कोने में सफेद कपड़ा लगाया गया है। क्लीन होकर निकलने वाले ब्लैंकेट में इसी जगह स्टांप से तारीख दर्ज की जाती है। वाशिंग से तारीख मिट जाती है, लिहाजा क्लीनिंग सेंटर से निकलते ही कर्मचारियों को फिर से तारीख दर्ज करना होता है।
इसलिए बदली व्यवस्था
रेल प्रशासन ने सर्वे में पाया कि गर्मी के दिनों में ब्लैंकेट दो महीने तक साफ रहता है, लेकिन ठंड के दिनों में ज्यादा उपयोग के चलते महीनेभर में गंदा दिखने लगता है। इसी के मद्देनजर धुलाई के तय दिनों को घटाकर आधा कर दिया गया। अब हमेशा यही व्यवस्था रहेगी। इस व्यवस्था की यात्री भी सराहना कर रहे हैं।
यात्री नई व्यवस्था से संतुष्ट
बेडशीट और ब्लैंकेट की सफाई से यात्री संतुष्ट रहें, इसके लिए रेलवे हर संभव प्रयास कर रहा है। बिलासपुर की लांड्री में ब्लैंकेट की धुलाई के दिनों में कटौती की गई है। यात्री इससे संतुष्ट हैं। कोशिश हो रही है कि जोन से खुलने वाली सभी ट्रेनों में इतना ही साफ-सुथरा ब्लैंकेट पहुंचे। -आरके अग्रवाल, सीपीआरओ, एसईसीआर
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva